Evanđelje po Luki (Šarić)/Glava 17.
1 I reče učenicima svojim: "Ono što navodi ljude na grijeh ne može izostati. Ali teško onome, po kome to dolazi! 

2 Bolje bi mu bilo, da mu se mlinski kamen objesi o vratu, da ga bace u more, nego da navede na grijeh jednoga od ovih malih. 

3 Pazite jedan na drugoga! Ako se brat tvoj ogriješi, pouči ga, bude li mu žao, oprosti mu! 

4 I ako se sedam puta na dan ogriješi o tebe i sedam puta opet dođe k tebi i rekne: 'Žao mi je', oprosti mu!" 

5 Apostoli zamoliše Gospodina: "Umnoži vjeru našu!" 

6 Gospodin reče: "Ako imate vjeru kao zrno gorušično i kažete ovome dudu: 'Izađi s korijenom van i presadi se u more!' poslušat će vas. 

7 Tko od vas svojemu slugi, što ore ili čuva stoku, kad se vrati iz polja, kaže: 'Dođi odmah i sjedi za stol?' 

8 Nego neće li mu reći: "Pripravi mi večeru, pripaši se i posluži mi, dok jedem i pijem? onda možeš ti jesti i piti? 

9 Hoće li on zahvaliti slugi na tom, što je izvršio zapovijedi njegove? Ne mislim. 

10 Tako i vi, kad učinite sve, što vam je naloženo, kažite: 'Sluge smo neznatne, učinismo samo dužnost svoju.'" 

11 Na putu u Jerusalem prolazio je između Samarije i Galileje. 

12 Kad htjede ući u jedno selo, dođe mu u susret deset gubavaca, koji su stajali izdaleka 

13 I počeše vikati: "Isuse, učitelju, smiluj nam se!" 

14 Kad ih vidje, reče im: "Idite i pokažite se svećenicima!" Dok su išli, očistiše se. 

15 A samo jedan od njih dođe natrag, kad vidje, da je iscijeljen, hvalio je Boga iza glasa. 

16 Bacio se pred njega ničice na svoje lice i zahvalio mu. I to je bio Samarijanac. 

17 Tada reče Isus: "Ne očistiše li se desetorica, a gdje su devetorica? 

18 Zar se ni jedan ne nađe, da se vrati i slavu dadne Bogu, nego ovaj tuđin?" 

19 I reče mu: "Ustani i idi, vjera te je tvoja ozdravila." 

20 Farizeji ga upitaše: "Kad se doći kraljevstvo Božje?" On im odgovori: "Kraljevstvo Božje neće doći sa sjajem vanjskim. 

21 Neće se govoriti: 'Ovdje je ili ondje.' Kraljevstvo je Božje među vama." 

22 Dalje reče učenicima svojim: "Doći će dani, kad ćete željeti da vidite samo jedan od dana Sina čovječjega, ali ga nećete vidjeti. 

23 I reći će vam: 'Ovdje je on, ondje je on!' Ne idite tamo i ne trčite za njima! 

24 Jer kao što svjetlica munje sijevne od jednoga kraja neba do drugoga, tako će biti i sa Sinom čovječjim u njegov dan. 

25 Ali najprije još mora on mnogo pretrpjeti i odbačen biti od roda ovoga. 

26 Kako je bilo u dane Noine, tako će biti i u dane Sina čovječjega: 

27 Jelo se i pilo, ženilo se i udavalo sve do dana, kad Noa uđe u kovčeg. Tada dođe potop i uništi sve. 

28 Isto tako bilo je u dane Lotove, Jelo se i pilo, kupovalo se i prodavalo, sadilo se i gradilo. 

29 A u dan, kad izađe Lot iz Sodome, udari oganj i sumpor iz neba i uništi sve. 

30 Upravo će tako biti u onaj dan, kad se objavi Sin čovječji. 

31 Tko je u onaj dan na krovu i stvari svoje ima još u kući, neka ne silazi da ih uzme! Tko je u polju, neka se također ne vrača natrag! 

32 Sjetite se žene Lotove! 

33 Koji gleda da uzdrži život svoj, izgubit će ga; tko ga izgubi, uzdržat će ga. 

34 Kažem vam, u onu noć počivat će dva na jednoj postelji: jedan će se uzeti, drugi će se ostaviti. 

35 Dvije će žene mljeti na jednom mlinu: jedna će se uzeti, druga će se ostaviti. 

36 Dva će biti u polju: jedan će se uzeti, drugi će se ostaviti." 

37 Upitaše ga: "Gdje, Gospodine?" Odgovori im: "Gdje je strvina, ondje se skupljaju orlovi." 

Evanđelje po Luki (Šarić)